זאב צור

זאב צור (שטיין) (11 בספטמבר 1911 – 28 בספטמבר 1994) היה פעיל הקיבוץ המאוחד, חבר הכנסת וסגן שר החקלאות וחוקר התנועה הקיבוצית.

ביוגרפיה
צור נולד ב-11 בספטמבר 1911 בקרינקי שבפולין בשם זאב שטיין. בוגר הגימנסיה העברית בגרודנה והטכניקום בווילנה.

בפולין היה חבר בתנועת הנוער הציונית-סוציאליסטית "דרור", מטעמה היה חבר במועצת "החלוץ הצעיר" ונמנה עם מייסדי קיבוץ ההכשרה על שמו של דב בר בורוכוב בקיילצה. בשנת 1931 עלה לארץ ישראל והתיישב בקבוצת "השדה" במושבה ראשון לציון. בשנת 1937 היה ממייסדי שדה נחום שם קבע את ביתו ושם גם נקבר יחד עם אשתו.

פעילותו הציבורית החלה כחבר מועצת הפועלים בראשון לציון, בשנים 1933–1934. משנת 1944 היה חבר המרכז החקלאי, ובאותה שנה נמנה בין חברי סיעה ב' במפא"י והיה ממייסדיה של אחדות העבודה - פועלי ציון. בתקופת מלחמת העצמאות שימש חבר בוועדת הנגב.

צור כיהן כחבר הכנסת מטעם אחדות העבודה בכנסת השלישית ומטעם המערך בכנסת השישית. בכהונתו הראשונה מונה לסגן שר החקלאות קדיש לוז והיה חבר ועדת הכספים. בכנסת השישית היה חבר ועדת הכספים וועדת החוץ והביטחון.

בפעילותו המפלגתית היה בשנים 1961–1969 מזכירה המדיני של אחדות העבודה. כמו כן היה חבר מערכת העיתון "למרחב" (1962–1966) ומשנת 1974 חבר הנהלת יד טבנקין. כמו כן ניהל את ארכיון יד טבנקין ואת המרכז לחקר כוח המגן (מייסודו של ישראל גלילי).

זאב צור נפטר ב-28 בספטמבר 1994, בגיל 83. היה נשוי ללאה ואב לשתיים. נקבר בקיבוץ שדה נחום.

פרסומיו
 מהשדה בראשון לציון לשדה נחום בעמק בית שאן: לתולדות התיישבות השדה, שדה נחום: [חמו"ל], תשל"ז. (עם שנת הארבעים לעלייה על הקרקע)
 הקיבוץ המאוחד ביישובה של הארץ, 4 כרכים, אפעל; תל אביב: מכון טבנקין לחקר ולימוד הקיבוץ: הקיבוץ המאוחד, תשל"ט–תשמ"ז. (כרך א: 1927–1939, תשל"ט; כרך ב: 1939–1949, תשמ"ב; כרך ג: 1949–1960, תשמ"ד; כרך ד: 1960–1980, תשמ"ז)
 לתולדות התישבות שדה נחום: שנים ראשונות פרשת הקרקע והמים, שדה נחום: הקיבוץ המאוחד, תשל"ט 1979.
 ההתישבות וגבולות המדינה; הביא לבית-הדפוס: עמנואל ביחובסקי, מרחביה: מכון טבנקין לחקר ולימוד הקיבוץ, תש"ם 1980.
 מפולמוס החלוקה עד תכנית אלון: הקיבוץ המאוחד בשאלת שלמות הארץ, אפעל: יד טבנקין ('מחברות מחקר', ז), 1982.
 בין שֻתפות לאופוזיציה: שאלת שיתופה של מפ"ם בממשלה 1949–1954, אפעל: יד טבנקין ('מחברות מחקר', ח), 1983.

לקריאה נוספת
"זאב צור: תרע"א–תשנ"ה – 1911–1994: עלים לזכרו בשלושים למותו, שדה נחום תשנ"ה 1994. (חוברת)

קישורים חיצוניים

 
 
 זאב צור באתר תנועת העבודה הישראלית
 
 
 

חברי כנסת מטעם המערך מפא"י-אחדות העבודה
חברי כנסת מטעם המערך עבודה-מפ"ם
חברי כנסת מטעם אחדות העבודה - פועלי ציון
חברי כנסת מטעם העבודה
ישראלים ילידי פולין
אנשי העלייה החמישית
מייסדי קיבוצים
שדה נחום: אישים
סגל למרחב
חברי הכנסת השלישית
חברי הכנסת השישית
היסטוריונים של ישראל
אישים הקבורים בקיבוצים
ישראלים שנולדו ב-1911
ישראלים שנפטרו ב-1994